32003L0001
L 005/14
JURNALUL OFÍCIAL AL UNIUNII EUROPENE
DIRECTIVA 2003/1/CE A COMISIEI
din 6 ianuarie 2003
de adaptare la progresul tehnic a anexei II la Directiva 76/768/CEE a Consiliului privind apropierea legislațiilor statelor membre cu privire la produsele cosmetice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), modificată ultima dată de Directiva 2002/34/CE a Comisiei (2), în special articolul 8 alineatul (2),
după consultarea Comitetului Științific pentru produse cosmetice și produse nealimentare destinate consumatorilor,
întrucât:
(1)
Numărul de referință 419 din anexa II la Directiva 76/768/CEE care cuprinde lista substanțelor pe care produsele cosmetice nu trebuie să le conțină este aliniat în prezent la Decizia 97/534/CE a Comisiei din 30 iulie 1997 privind interzicerea folosirii materialelor care prezintă riscuri cu privire la encefalopatiile spongiforme transmisibile (3). Această decizie a fost abrogată de Decizia 2000/418/CE a Comisiei din 29 iunie 2000 privind reglementarea utilizării materialelor care prezintă riscuri cu privire la encefalopatiile spongiforme transmisibile și modificarea Deciziei 94/474/CE (4). Având în vedere avizul Comitetului Științific pentru produse cosmetice și produse nealimentare destinate consumatorilor (SCCNFP), este necesară alinierea numărului de referință 419 din anexa II la Directiva 76/768/CEE la Regulamentul (CE) nr. 999/2001 al Parlamentului European și al Consiliului din 22 mai 2001 privind stabilirea regulilor pentru prevenirea, controlul și eradicarea anumitor encefalopatii spongiforme transmisibile (5), modificată ultima dată de Regulamentul (CE) nr. 270/2002 al Comisiei (6).
(2)
Este necesară inserarea, la numărul de referință 419 din anexa II la Directiva 76/768/CEE, a unei trimiteri la materialele specificate care prezintă riscuri în conformitate cu anexa V la Regulamentul (CE) nr. 999/2001.
(3)
Cu toate acestea, în temeiul articolului 22 alineatul (1) din Regulamentul (CE) nr. 999/2001, dispozițiile cuprinse în anexa XI partea A la acest regulament se aplică până la data adoptării unei decizii, dată la care sunt puse în aplicare articolul 8 și anexa V la acest regulament. Prin urmare, numărul de referință 419 din anexa II la Directiva 76/768/CEE ar trebui, de asemenea, să conțină o trimitere la anexa XI partea A la Regulamentul (CE) nr. 999/2001.
(4)
Directiva 76/768/CEE trebuie modificată în consecință.
(5)
Dat fiind caracterul particular al materialelor care prezintă riscuri, statele membre trebuie să poată adopta măsurile prevăzute în prezenta directivă fără a trebui să aștepte până la termenul final menționat.
(6)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului din sectorul cu produse cosmetice,
ADOPTĂ PREZENTA DIRECTIVĂ:
Articolul 1
Anexa II la Directiva 76/768/CEE se modifică în conformitate cu anexa la prezenta directivă.
Articolul 2
(1) Statele membre adoptă măsurile necesare pentru a asigura că de la 15 aprilie 2003 produsele cosmetice care nu se conformează dispozițiilor prezentei directive nu sunt introduse pe piață nici de către producătorii din Comunitate, nici de către importatorii stabiliți în Comunitate.
(2) Statele membre adoptă măsurile necesare pentru a asigura că produsele menționate la alineatul (1) nu pot fi vândute sau puse la dispoziția consumatorului final după 15 aprilie 2003.
Articolul 3
Statele membre pun în aplicare actele cu putere de lege și actele administrative necesare pentru a se conforma prezentei directive până la 15 aprilie 2003. Statele membre informează de îndată Comisia cu privire la aceasta.
Atunci când statele membre adoptă aceste acte, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 6 ianuarie 2003.